איש עסקים ועיתונאי לשעבר. כעיתונאי היה כתב, מנהל מחלקת החדשות וסגן מפקד גלי צה"ל, העורך הראשי של רשת המקומונים רחוב ראשי, עורך ברשת המקומונים של "ידיעות אחרונות", מנכ"ל חברת החדשות של ערוץ 2 והעורך הראשי של "ידיעות אחרונות"
נולד ב-1951 ברמת-גן ולמד בבית הספר "החשמונאים" בעיר. ב-1969 התגייס לשירות בגלי צה"ל ואחרי שחרורו ב-1973 נותר לעבוד בתחנה כאזרח עובד צה"ל. היה כתב כלכלי, כתב מדיני וכתב בסיני, עד שב-1974 מונה למנהל מחלקת החדשות. בתפקיד זה גיבש את מתכונת יומני החדשות של גלי צה"ל והיה בין הוגי רעיון מבזקי החדשות והאוניברסיטה המשודרת. ב-1977 יצא לשנת לימודים בארה"ב. ב-1978 שב לתחנה ומונה לסגן מפקד גלי צה"ל עד פרישתו ב-1982. ב-1983 מונה לעורך הראשי של רשת המקומונים "רחוב ראשי". כעבור שנה הצטרף לצוות ההקמה של העיתון היומי "חדשות". ב-1985 עזב את "חדשות" והצטרף כעורך לרשת המקומונים של "ידיעות אחרונות". היה עוזרו של דב יודקובסקי, העורך הראשי של "ידיעות אחרונות", עד לפרישתו של יודקובסקי בסוף 1986. בראשית 1987 הקים יחד עם גיסו יורם אלרואי את חברת הרפואה הפרטית שח"ל. כיהן כדירקטור בחברה, ובחברות נוספות בהן סלקום, אביב גלעדי הפקות, טלעד ואגיס. היה המנכ"ל הראשון של חברת החדשות של ערוץ 2 מאז הקמתה ב-1993 ועד 1995. יזם את התוכנית "5 עם רפי רשף". ב-1995 פרש מחברת החדשות של ערוץ 2 וביוני 1996 מונה לעורך "ידיעות אחרונות". ב-1999 פרש מתפקידו בעקבות חילוקי דעות עם מו"ל העיתון. ב-2000 מונה על-ידי נשיא דיסקונט-השקעות יורם טורבוביץ לסגן נשיא האחראי על תחום התוכן, ועזב כשנה לאחר מכן. היה ממקימי חברת התוכן הסלולרי לוגיה.